Predkladacia správa

Minister zahraničných vecí Slovenskej republiky predkladá na rokovanie vlády Slovenskej republiky materiál Návrh na uzatvorenie Dohody medzi vládou Slovenskej republiky a  vládou Čínskej ľudovej republiky o rozšírení konzulárneho obvodu Honorárneho konzulátu Slovenskej republiky v Osobitnej administratívnej oblasti Hongkong formou výmeny nót (ďalej len „dohoda“).
Honorárny konzulát Slovenskej republiky v Hongkongu s konzulárnym obvodom pre Osobitnú administratívnu oblasť Hongkong bol otvorený dňa 18. augusta 1998. Na podnet Veľvyslanectva Slovenskej republiky v Pekingu bol dňa 16. augusta 2010 ministrom zahraničných vecí Slovenskej republiky odsúhlasený návrh na zmenu konzulárneho obvodu tohto konzulárneho úradu, ktorá spočívala v  rozšírení jeho konzulárneho obvodu aj na Osobitnú administratívnu oblasť Macao. Návrh bol odôvodnený prehlbujúcou sa spoluprácou, najmä v ekonomickej a hospodárskej oblasti, ako aj dlhodobými dobrými výsledkami práce honorárneho konzula.
V súlade s ustanovením článku 4 ods. 3 Viedenského dohovoru o konzulárnych stykoch, dodatočné zmeny konzulárneho obvodu už zriadeného konzulárneho úradu podliehajú súhlasu prijímajúceho štátu, ktorým je v tomto prípade Čínska ľudová republika. 
V Slovenskej republike podlieha schválenie zmeny konzulárneho obvodu honorárneho konzulátu Slovenskej republiky schváleniu ministrom zahraničných vecí. Ministerstvo zahraničných vecí Čínskej ľudovej republiky vyjadrilo súhlas so zmenou konzulárneho obvodu Honorárneho konzulátu Slovenskej republiky v Hongkongu, no podmienilo ho uzatvorením medzinárodnej medzivládnej dohody. Navrhovaná medzivládna dohoda bude uzatváraná zjednodušenou formou, t. j. formou výmeny diplomatických nót a jej predmetom bude vyjadrenie súhlasu Čínskej ľudovej republiky s rozšírením konzulárneho obvodu Honorárneho konzulátu Slovenskej republiky v Hongkongu pre Osobitnú administratívnu oblasť Macao. 
Materiál je v súlade s normami medzinárodného práva a tiež v súlade s právnymi predpismi Slovenskej republiky. Materiál prešiel medzirezortným pripomienkovým konaním a na rokovanie vlády Slovenskej republiky sa predkladá bez rozporov. Predkladaný materiál nemá finančný, ekonomický, environmentálny vplyv ani vplyv na zamestnanosť, podnikateľské prostredie a informatizáciu spoločnosti.